2.1 ปัจจัยความเสี่ยง 

ปัจจัยความเสี่ยงที่อาจมีผลกระทบต่อการดำเนินงานของบริษัทฯในปัจจุบัน สรุปได้ดังนี้

1)  ความเสี่ยงจากการเสื่อมความนิยมผลิตภัณฑ์เนื่องจากการเปลี่ยนแปลงของเทคโนโลยี

เนื่องจากผลิตภัณฑ์ของบริษัทฯ เป็นผลิตภัณฑ์ทางด้านอิเล็กทรอนิกส์
ซึ่งต้องมีการพัฒนาและเปลี่ยนแปลงที่เร็วเพื่อให้ทันต่อการเปลี่ยนแปลงอย่างรวดเร็วของเทคโนโลยีและมาตรฐานด้านอุตสาหกรรม
หากสินค้าไม่มีการพัฒนาให้เป็นที่ยอมรับของตลาด ย่อมส่งผลกระทบต่อปริมาณการสั่งซื้อของลูกค้าได้
แม้ว่าสินค้าของบริษัทฯ จะใช้เทคโนโลยีในระดับกลางก็ตาม บริษัทฯ จึงได้มีการเตรียมความพร้อม
โดยมีหน่วยงานวิจัย และค้นคว้าในการเปลี่ยนแปลงต่างๆ เพื่อพัฒนาผลิตภัณฑ์ของบริษัทฯ
โดยพยายามปรับปรุงผลิตภัณฑ์ให้สามารถใช้กับเครื่องใช้ไฟฟ้าประเภทอื่นๆ
รวมทั้งขยายการใช้ในอุปกรณ์อิเล็กทรอนิกส์ในอุตสาหกรรมต่างๆให้มีความหลากหลายเพิ่มขึ้นอยู่เสมอ
ทั้งนี้เพื่อขยายตลาดใหม่ให้กับผลิตภัณฑ์เดิม นอกจากนี้
ในปัจจุบันทีมงานด้านการวิจัยและพัฒนาของบริษัทฯ
ได้มีการพัฒนาด้านบุคลากรและเครื่องมือให้มีความแข็งแกร่งขึ้น
ประกอบกับการมีทีมงานด้านการวิจัยที่มีคุณภาพในบริษัทย่อยซึ่งส่วนใหญ่อยู่ในทวีปยุโรป
ซึ่งนอกจากจะสามารถทำการวิจัยเพื่อลดต้นทุนการผลิตหรือออกแบบผลิตภัณฑ์ให้มีประสิทธิภาพที่สูงขึ้นและมีต้นทุนที่แข่งขันได้แล้ว
ยังสามารถทำการพัฒนาผลิตภัณฑ์ใหม่ๆ เช่น Solar Inverter
รวมทั้งอุปกรณ์อิเล็กทรอนิกส์สำหรับรถยนต์บางประเภท เป็นต้น
โดยผลิตภัณฑ์ใหม่นี้นอกจากจะช่วยลดความเสี่ยงในการพึ่งพาผลิตภัณฑ์เดิมแล้ว
ยังช่วยให้สามารถขยายธุรกิจได้มากขึ้นด้วย

2)  ความเสี่ยงทางด้านวัตถุดิบ

การผลิตของบริษัทฯจะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับการผลิต
การขาดแคลนวัตถุดิบจะมีผลกระทบต่อการดำเนินงาน เช่น อาจทำให้อัตรากำไรหรือยอดขายลดลง
อย่างไรก็ดีบริษัทฯ มีนโยบายที่จะหาแหล่งวัตถุดิบที่หลากหลายทั้งในและต่างประเทศ
ซึ่งวัตถุดิบที่สำคัญจะเป็นชิ้นส่วนทางอิเล็กทรอนิกส์ชนิดต่างๆที่นำมาประกอบเป็นผลิตภัณฑ์ของบริษัทฯซึ่งส่วนใหญ่เป็นการนำเข้าจากต่างประเทศ
ส่วนวัตถุดิบที่สั่งซื้อภายในประเทศ ได้แก่ กล่องพลาสติก (plastic case) และสายไฟ เป็นต้น
นอกจากนี้บริษัทฯในกลุ่มเดลต้ายังมีการร่วมมือกันในการจัดซื้อวัตถุดิบบางประเภท
เพื่อให้เกิดอำนาจต่อรองในการซื้อ แต่อย่างไรก็ตามแต่ละบริษัทฯ
ยังคงต้องรับผิดชอบในด้านการจัดหาวัตถุดิบของตนเอง

บริษัทฯ ได้มีนโยบายและขั้นตอนการจัดซื้อวัตถุดิบ
โดยมีการคัดเลือกผู้ขายวัตถุดิบที่มีชื่อเสียงและกิจการมั่นคง
มีการตรวจสอบราคาวัตถุดิบอย่างต่อเนื่อง และมีการสำรองวัตถุดิบอย่างเพียงพอ
เพื่อให้การผลิตเป็นไปอย่างต่อเนื่อง
แม้ว่าจะเกิดเหตุการณ์ใดเหตุการณ์หนึ่งต่อผู้ขายวัตถุดิบรายใดรายหนึ่งก็ไม่ส่งผลกระทบอย่างเป็นสาระสำคัญต่อขบวนการผลิตของบริษัทฯ
โดยปัจจุบันบริษัทฯ มีจำนวนผู้ขายวัตถุดิบรวม มากกว่า 1,000 ราย โดยเฉลี่ยบริษัทฯ
มียอดการสั่งซื้อสูงสุดต่อรายประมาณร้อยละ 3 ของมูลค่าการซื้อทั้งหมด
ยกเว้นในกรณีของการสั่งซื้อจอแสดงภาพ (LCD Panel)
ที่เป็นส่วนประกอบหลักของทีวีแอลซีดีซึ่งอาจมียอดการสั่งซื้อต่อรายสูงถึงร้อยละ 15
ของมูลค่าการซื้อรวมเนื่องจากต้นทุนต่อหน่วยของจอแสดงภาพมีมูลค่าค่อนข้างสูง นอกจากนี้
ราคาตลาดของจอแสดงภาพดังกล่าวยังมีการผันผวนค่อนข้างสูงและมีการขาดแคลนสินค้าเป็นบางโอกาส
จึงอาจทำให้มีผลกระทบต่อการดำเนินงานของบริษัทฯ ดังนั้น เพื่อเป็นการลดผลกระทบดังกล่าว
บริษัทฯจึงต้องทำการบริหารสินค้าคงเหลือของวัตถุดิบประเภทนี้อย่างระมัดระวัง
รวมทั้งต้องมีการจัดการบริหารการผลิตอย่างมีประสิทธิภาพและด้วยบุคคลากรที่มีประสบการณ์
อย่างไรก็ตาม บริษัทฯ
จะพยายามไม่สั่งซื้อหรือพึ่งพาการซื้อวัตถุดิบจากรายใดรายหนึ่งเพียงรายเดียว

3)  ความเสี่ยงด้านแรงงาน

แม้ว่าต้นทุนด้านแรงงานจะมีสัดส่วนที่น้อยมากเมื่อเทียบกับต้นทุนรวม แต่เนื่องจากขบวนการ
ผลิตของบริษัทฯ จะใช้แรงงานเป็นหลัก (Labor Intensive) โดยแรงงานนั้นจะต้องมีทักษะ
ความรู้ ความเข้าใจต่อขบวนการผลิต หากแรงงานขาดคุณสมบัติเช่นว่านี้
จะส่งผลกระทบต่อขบวนการผลิตของบริษัทฯ ได้ ทำให้สินค้าเกิดความเสียหายและมีต้นทุนสูง บริษัทฯ
จึงได้จัดให้มีการอบรม ทดสอบ และพัฒนาฝีมือแรงงานของพนักงานอย่างต่อเนื่อง
รวมทั้งมีการจัดให้สภาพแวดล้อมการทำงานที่ดีและมีผลตอบแทนในการทำงานที่เหมาะสม
ทำให้ในระยะที่ผ่านมาบริษัทฯ
ไม่ประสบปัญหาประสิทธิภาพและการขาดแคลนของแรงงานที่มีผลกระทบต่อกิจการอย่างเป็นสาระสำคัญ

4)  ความเสี่ยงด้านการแข่งขัน

ตลาดผลิตภัณฑ์อิเล็กทรอนิกส์นั้น มีการแข่งขันค่อนข้างสูง ทำให้บริษัทฯ
ต้องปรับราคาจำหน่ายให้ต่ำลง
ส่งผลกระทบถึงผลกำไรที่ลดลงตามไปด้วยโดยเฉพาะอย่างยิ่งในผลิตภัณฑ์ในกลุ่มที่ใช้เทคโนโลยีต่ำ
บริษัท ฯ จึงปรับกลยุทธ์ทางการตลาดด้วยการพัฒนาสินค้ารุ่นใหม่ๆ
ที่มีคุณภาพดีขึ้นและราคาจำหน่ายอยู่ในระดับที่แข่งขันได้ นอกจากนั้นบริษัทฯ
ยังได้เพิ่มประเภทของผลิตภัณฑ์ซึ่งแตกต่างกันออกไปในระดับของราคา คุณภาพ รูปแบบ
และระบบการใช้งาน นอกจากนี้ บริษัทฯ
ยังมีจุดแข็งทางด้านความสามารถในการออกแบบให้ตรงตามความต้องการของลูกค้า
รวมทั้งการให้ความช่วยเหลือด้านเทคนิคเพื่อการเข้าถึงลูกค้าที่อยู่ในอุตสาหกรรมต่างๆ ให้มากขึ้น
ได้แก่ อุตสาหกรรมโทรคมนาคม อุปกรณ์สำนักงานและเครื่อง ใช้ไฟฟ้า เป็นต้น
ทำให้ผลิตภัณฑ์ของบริษัทฯ มีความหลากหลายและเพิ่มทางเลือกให้แก่ลูกค้ามากขึ้น
นอกจากนี้ยังมีแผนที่จะพัฒนาผลิตภัณฑ์ใหม่ที่เป็นที่ต้องการของตลาดอย่างต่อเนื่อง

5)  ความเสี่ยงด้านอัตราแลกเปลี่ยน

ในปี 2549 ค่าเงินบาทมีการเพิ่มค่าขึ้นมากเมื่อเทียบกับเงินดอลล่าร์สหรัฐ
จึงทำให้บริษัทฯมีผลขาดทุนจากอัตราแลกเปลี่ยนสูงถึง 584 ล้านบาท
ซึ่งเกิดจากการมีสินทรัพย์สุทธิที่เป็นเงินดอลลาร์สหรัฐค่อนข้างมาก แต่อย่างไรก็ตาม
การขาดทุนส่วนใหญ่ยังเป็นการขาดทุนทางบัญชีที่ยังไม่ได้เกิดขึ้นจริง (Unrealized loss)
และจากที่บริษัทฯคาดว่าค่าของเงินบาทเมื่อเทียบกับเงินดอลลาร์สหรัฐยังคงมีแนว
โน้มที่จะมีความผันผวนสูง ดังนั้น ในปี 2550
บริษัทฯจึงได้ขยายเพดานการป้องกันความเสี่ยงที่ได้กำหนดไว้ให้สูงขึ้นเพื่อรองรับการผันผวนของค่าเงินบาทที่อาจเกิดขึ้นในอนาคต
นอกจากนี้ บริษัทฯยังอาจพิจารณาเลือกใช้เครื่องมือที่ใช้ในการป้องกันความเสี่ยงอื่นๆ
เพื่อลดความเสี่ยงของความผันผวนของค่าเงินและอัตราดอกเบี้ยที่อาจมีต่อการบริหารเงินของบริษัทฯเพิ่มเติม
ตามความเหมาะสมกับสถานการณ์

6)  ความเสี่ยงในการเปลี่ยนแปลงนโยบายของผู้ถือหุ้น

เนื่องจากผู้ถือหุ้นใหญ่ของบริษัทฯ เป็นผู้ถือหุ้นในบริษัทเดลต้าที่ไต้หวัน และสาธารณรัฐประชาชนจีน
และที่อื่นๆ และสินค้าบางชนิดอาจมีลักษณะเดียวกันหรือคล้ายคลึงกับบริษัทฯ ซึ่งอาจพิจารณาได้ว่า
หากผู้ถือหุ้นมีการเปลี่ยนแปลงนโยบายแล้ว อาจส่งผลกระทบต่อกิจการของบริษัทฯ ได้นั้น
อย่างไรก็ตาม บริษัทฯ ได้เป็นส่วนหนึ่งในการกำหนดนโยบาย โดยกลุ่มบริษัทได้คำนึงถึงผล
ประโยชน์ในกิจการของแต่ละบริษัทฯ
และมุ่งใช้จุดแข็งหรือข้อได้เปรียบของแต่ละบริษัทเพื่อสร้างประโยชน์สูงสุดเพื่อเพิ่มความ
สามารถในการแข่งขันในตลาดโลกมากกว่าที่จะเน้นให้เป็นการแข่งขันกันเอง
ส่วนนโยบายการดำเนินกิจการของแต่ละบริษัทฯ ยังคงให้เป็นไปอย่างอิสระ ทั้งด้านการผลิต
การจัดซื้อวัตถุดิบ และการซื้อขายสินค้าเป็นต้น และในระยะที่ผ่านมากลุ่มบริษัทฯ
ไม่มีการเปลี่ยนแปลงนโยบายใดที่ส่งผลเสียหายต่อกิจการแต่อย่างใด
อีกทั้งยังได้มีการส่งเสริมและสนับสนุนกิจการของบริษัทฯ ด้วยดีมาตลอด

7)  ความเสี่ยงในด้านการลงทุนและการให้ความช่วยเหลือทางการเงิน

ตามที่บริษัทฯ ได้มีการลงทุนทั้งโดยตรงและโดยผ่านบริษัทย่อยหลายบริษัทในช่วงที่ผ่านมา
โดยการลงทุนขนาดที่มีนัยสำคัญได้เกิดขึ้นในปี 2546 ซึ่งเป็นการลงทุนในกลุ่มบริษัทเดลต้า
เอนเนอร์ยี่ ซิสเต็ม ในทวีปยุโรปนั้น ทำให้บริษัทฯ
ได้เล็งเห็นโอกาสในการขยายการลงทุนในบริษัทย่อยบางแห่ง
จึงทำให้ต้องมีการลงทุนหรือให้ความช่วยเหลือทางการเงินเพิ่มเติม
ซึ่งอาจอยู่ในรูปแบบการให้กู้ยืมโดยตรงหรือค้ำประกันการกู้ยืมให้กับสถาบันการเงินแก่บางบริษัทย่อยที่บริษัทฯได้เล็งเห็นโอกาสทางการตลาดหรือการผลิตในพื้นที่ดังกล่าว
อย่างไรก็ตาม
เงินลงทุนหรือการให้ความช่วยเหลือทางการเงินดังกล่าวมีจำนวนไม่มากนักเมื่อเทียบกับขนาดของบริษัทฯ
นอกจากนี้ การบริหารเงินของบริษัทย่อยที่สำคัญๆ จะดำเนินการควบคุมและดูแลจากบริษัทฯโดยตรง
ซึ่งปัจจุบันได้มีการพัฒนาระบบงานคอมพิวเตอร์เพื่อช่วยในการบันทึกข้อมูลด้านการเงินและบัญชีในบริษัทย่อยที่สำคัญให้เป็นระบบเดียวกันและเชื่อมต่อกับสำนักงานใหญ่ในประเทศไทย
เพื่อพัฒนาระบบการทำรายงาน
รวมทั้งเป็นการเอื้ออำนวยความสะดวกในการดูแลตรวจสอบข้อมูลด้านการเงินให้มีประสิทธิภาพขึ้น
นอกจากนี้บริษัทฯ ยังได้จัดให้ผู้บริหารของบริษัทย่อยดังกล่าว เข้ามาฝึกอบรมและพบปะกันที่บริษัทฯ
เป็นครั้งคราว เพื่อให้ผู้บริหารกลุ่มดังกล่าวสามารถเข้าใจและบริหาร
งานให้เป็นไปในแนวทางเดียวกันและเพิ่มประสิทธิภาพในการประสานงาน

สำหรับนโยบายการลงทุนโดยทั่วไปของบริษัทฯ จะเน้นการลงทุนในธุรกิจหลักที่บริษัทฯ
และกลุ่มเดลต้ามีความถนัดและเชี่ยวชาญ
มิฉะนั้นจะต้องทำการศึกษาความเป็นไปได้ซึ่งรวมถึงการสำรวจตลาดของโครงการดังกล่าวรวมทั้งความเป็นไปได้ในการทำวิจัยและพัฒนาในกรณีที่เป็นการพัฒนาผลิตภัณฑ์ใหม่จนผู้บริหารมีความมั่นใจ
(โปรดดูรายละเอียดเพิ่มเติมในหัวข้อนโยบายการลงทุน)

8) การถูกประเมินภาษี

ในปี 2549 บริษัทฯได้รับหนังสือประเมินภาษีเงินได้นิติบุคคลสำหรับปี 2540-2543
จากกรมสรรพากรเป็นจำนวนเงินประมาณ 740 ล้านบาท (รวมเบี้ยปรับและเงินเพิ่ม)
ปัจจุบันบริษัทฯได้ยื่นอุทธรณ์ต่อการประเมินดังกล่าวแล้วโดยที่ปรึกษากฎหมายของบริษัทฯ
เชื่อว่าผลการประเมินดังกล่าวจะไม่เกิดผลเสียหายต่อบริษัทฯ อย่างเป็นสาระสำคัญ